b'\n_START_ARTICLE_\nVolei de plaj\xc4\x83\n_START_SECTION_\n\xc3\x8enceputurile \xc3\xaen SUA\n_START_PARAGRAPH_\nPrimul joc oficial de volei pe plaj\xc4\x83 a avut loc pe plajele din Santa Monica, California \xc3\xaen anul 1930 \xc3\xaen organizarea lui Paul Johnson, \xc3\xaent\xc3\xa2lnindu-se dou\xc4\x83 echipe masculine a c\xc3\xa2te doi juc\xc4\x83tori. \xc3\x8en anul 1958 a avut loc primul Open feminin, urm\xc3\xa2nd ca \xc3\xaen fiecare an p\xc3\xa2n\xc4\x83 \xc3\xaen 1960 s\xc4\x83 aib\xc4\x83 loc c\xc3\xa2te trei turnee de acest gen. Ace\xc8\x99ti ani sunt considera\xc8\x9bi ca fiind \xc3\xaenceputurile voleiului pe plaj\xc4\x83 feminin, perioad\xc4\x83 \xc3\xaen care cuplul Jean Brunicardi \xe2\x80\x93 Johnette Latreille erau c\xc3\xa2\xc8\x99tig\xc4\x83toarele a celor mai multe turnee din acele vremuri. Deasemenea, pe l\xc3\xa2ng\xc4\x83 campioni de renume mondial la volei pe plaj\xc4\x83, precum Karch Kiraly - c\xc3\xa2\xc8\x99tig\xc4\x83tor a nu mai pu\xc8\x9bin de 142 de open-uri, Gene Selznick, Mike O\xe2\x80\x99Hara, Bernie Holtzman, acest sport minunat este foarte atractiv \xc8\x99i pentru celebrit\xc4\x83\xc8\x9bile de la Hollywood, precum Tom Selleck, Marilyn Monroe, Paul Newman, Robert Redford, dar \xc8\x99i pentru unii baschetbali\xc8\x99ti din NBA ca Wilt Chamberlain.\n_START_SECTION_\nGeneralizarea pe plan mondial\n_START_PARAGRAPH_\n\xc3\x8encep\xc3\xa2nd cu anii \xe2\x80\x9990 regulile acestui joc s-au schimbat din ce \xc3\xaen ce mai mult, turneele au crescut ca num\xc4\x83r \xc8\x99i s-au extins \xc8\x99i \xc3\xaen afara Statelor Unite ale Americii (1990 - Brazilia, Fran\xc8\x9ba, Italia, Japonia; 1991 \xe2\x80\x93 Brazilia, Australia, Japonia, Fran\xc8\x9ba, Italia, Spania; 1992 \xe2\x80\x93 Australia, Spania, Brazilia, Japonia, Italia; 1993 \xe2\x80\x93 Brazilia, Japonia; 1994 \xe2\x80\x93 Brazilia, Rusia, Fran\xc8\x9ba, Japonia, Chile, Puerto Rico; 1995 \xe2\x80\x93 Brazilia, Venezuela, Spania, Fran\xc8\x9ba, Germania, Coreea, Japonia, Italia, Portugalia, Belgia, Indonezia, Puerto Rico, Africa de Sud, Chile, Australia), premiile \xc3\xaen bani s-au m\xc4\x83rit considerabil deoarece, fiind un sport extraordinar de spectaculos, priza la public era din ce \xc3\xaen ce mai mare. _NEWLINE_\xc3\x8en anul 1996, dup\xc4\x83 o masiv\xc4\x83 evolu\xc8\x9bie \xc3\xaen \xc3\xaentreaga lume, voleiul pe plaj\xc4\x83 devine sport olimpic. A\xc8\x99adar, la Jocurile Olimpice de var\xc4\x83 din 1996 de la Atlanta, arena de 11.000 de locuri, special amenajat\xc4\x83 pentru acest sport, este ocupat\xc4\x83 p\xc3\xa2n\xc4\x83 la refuz la toate meciurile disputate. Dup\xc4\x83 Jocurile Olimpice de la Atlanta din 1996, pe harta marilor turnee, dotate cu premii \xc3\xaen valoare de 150.000$ - 200.000$, se num\xc4\x83rau \xc8\x9b\xc4\x83ri precum: Brazilia, Australia, Japonia, Coreea, Cehia, Italia, Germania, Fran\xc8\x9ba, Austria, Belgia, Portugalia, Bulgaria, Turcia, Spania, Elve\xc8\x9bia. Din acel an, aceast\xc4\x83 ramur\xc4\x83 a voleiului a \xc3\xaenceput s\xc4\x83 se extind\xc4\x83 \xc8\x99i \xc3\xaen Europa, unde s-a m\xc4\x83rit num\xc4\x83rul de \xc8\x9b\xc4\x83ri organizatoare de turnee.'